Papersnake/gushiwen huggingface dataset:
场南寺
刘韫（宋代）

晓起阴霾喜绝收，急快扶酒为春留。落花千点野亭寂，啼鸟一声春寺幽。

施食台高禽易啄，长明灯暗鼠潜偷。山僧摘茗吹茶灶，留客殷勤学道州。
院庭桧树
郭祥正（宋代）

花开供蜜叶禁霜，老柏乔松气亦降。未遇李聃谁爱惜，柘塘西院碧油幢。
送宁上人归净慈
李彭（宋代）

之子远行迈，眷言款松门。云物起离色，况乃闻清猿。

颇云吴会去，饱参南山禅。南山燕颔郎，气敌千人军。

要当理断履，过我艺兰荪。
洪州送僧游福建
韦庄（唐代）

八月风波似鼓鼙，可堪波上各东西。

殷勤早作归来计，莫恋猿声住建溪。
古乐府 其一
程垣（宋代）

长安花如锦，不堪制郎衣。拾得并州剪，剪花花忽飞。
同王太仆蔡祠部集永叔黄门馆中
胡应麟（明代）

十日平原燕未空，千秋河朔思偏雄。双携綵笔邀王粲，一抱朱弦和蔡邕。

太液轻阴回骤雨，甘泉残照挟飞虹。淋漓大白休辞醉，何限兰心玉署中。
出朝阳门次通州宿燕郊 其三
翁同和（清代）

老矣真无用，归欤敢遂初。家风为政拙，举业读书疏。

文质从三变，荣枯集一虚。君看揭揭者，岂是古之车。
和渔具十绝 其二 笛
牟巘（宋代）

卧吹月明里，龙吟鼍打鼓。别是一家风，荻花摆头舞。
枕上
韩淲（宋代）

收息卧晓枕，鸦声报天明。一檐隔市尘，便有嘈杂声。

今晨雪如何，云何蝗不生。且愿蝗不生，明年谷价平。
山居杂诗九十首 其一
曹勋（宋代）

种杏三年实，种桃一载花。花实固可乐，为农本桑麻。

功成不占地，改植常可誇。要是农须学，作略自一家。
过吕梁洪遇管洪王主事
程敏政（明代）

山形四面合，水道一支通。乱石东西岸，惊涛上下洪。

懋迁充国用，疏凿仰神功。使馆劳晨爨，征帆快午风。
和柳子厚诗十七首 其四 赵叔问被召赴行在
程俱（宋代）

登车大梁下，扫迹金川湄。佳人倚脩竹，铅华为谁施。

滔滔大块间，一一穷途悲。今晨尺一书，趣驾当及时。

磐石久不固，慇勤济时危。豺狼尚纵横，蔓草恐复滋。

当宁正尝胆，诸公力猷为。老子意不浅，长哦江汉诗。
送萧进士归省
黄镐（明代）

题名黄甲宴琼筵，百五人中最少年。荣养才分天府禄，乞归遄买越溪船。

关山云绕怀英舍，岭峤风吹祖逖鞭。想到重闱春已半，百花红映舞衣鲜。
清平乐·愁根难断
黄侃（清代）

愁根难断。旧好难重见。更有斜阳难系得，费尽几多虚愿。
不因别有痴情。那能缥渺空灵。觅得一宵幽梦，居然历到他生。
送义存出家 其二
开成时儒（唐代）

鹿群相受岂能成，鸾凤终须万里征。何况故乡贫与贱，苏秦花锦事分明。
左掖门朝退呈吴待制诸公
刘炳（明代）

谬忝金闺籍，联班趋晚朝。
逶迤西上门，窈窕长安桥。
残雪带远树，夕阳在山腰。
不有同袍者，畴能慰寂寥。
闻山中步虚声
施肩吾（唐代）

何人步虚南峰顶，鹤唳九天霜月冷。

仙词偶逐东风来，误飘数声落尘境。
霜节
钟芳（明代）

使轺离索久，窗户入凄凉。场圃淩霜筑，宾鸿何处翔。

越裳天伐寝，兰畹国馨扬。咫尺雷阳地，闲赓白雪章。
题徐翼所年伯素履图说十二首 其二 泮宫发轫
曹于汴（明代）

曩未采芹日，芸窗现鬼魑。移居免覆压，人谋讵及斯。

毋乃人四旁，有鬼相依随。慎旃涤厥衷，谁云可射思。
九日在迩索居无聊取满城风雨近重阳为韵赋七
戴表元（宋代）

生世悔识字，祝身如野农。
勤劳养尊老，膳味日可重。
农篘熟新黍，耕休有过从。
行吟答松籁，此乐逾歌钟。
送周畏知二首 其一
张栻（宋代）

秋冬仍苦雨，旬浃喜霜晴。木末楼台见，江头橘柚明。

登临方适意，离别已增情。后夜相思地，寒梅影正横。
常山孙令见过仆未起孙题壁而去作绝句寄之
毛滂（宋代）

夹道老槐分晓色，出楼寒鼓报衙声。
解牛敏手仍投暇，梦蝶閒身尚未惊。
子山弟因病有感喜成长句
钱时（宋代）

本支兄弟十一人，眼前仅有六人存。
于中少者亦头白，世事短长难具论。
老兄年来苦多疾，安乐窝中且将息。
肯复营营供物奴，颇闻吾弟今得力。
是身出没如云浮，弹指百年谁转头。
死生富贵自天命，本无一事吾何求。
我闻旡妄不须药，君行有眚君应觉。
鴒原未用忧急难，且来伴我山中乐。
雨中独坐有怀荥阳道中用灰字韵
谢肃（明代）

山色秋光淡绕斋，雨声虫响互相哀。清樽怜我攻愁去，白发欺人送老来。

江柳静无馀叶在，池莲迟有一花开。马蹄却忆成皋路，野烧西风满面灰。
送赵德庄右司赴江东漕八首
曾协（宋代）

建业一都会，由来帝王畿。
旷哉怀古心，陈迹犹依依。
当年王谢家，青紫满乌衣。
万事一丘土，简策徒是非。
赠月上人弹琴
梅尧臣（宋代）

人闲溪上横刳木，素琴寒倚一枝玉。
吴王城畔锁深房，月下空弹孤雁曲。
岁暮杂感 其二
陈元鼎（清代）

满袖炉香拜玉除，日华长捧五云居。曾依阿阁惭凡鸟，未浥洪云感涸鱼。

魏阙觚棱空有梦，远方端绮久无书。液池多少垂垂柳，换叶移根总不如。
秋郊作
韦应物（唐代）

清露澄境远，旭日照林初。一望秋山净，萧条形迹疏。

登原忻时稼，采菊行故墟。方愿沮溺耦，淡泊守田庐。
送张谏议
武元衡（唐代）

汉庭从事五人来，回首疆场独未回。

今日送君魂断处，寒云寥落数株梅。
秋夜有怀明州张子渊
迺贤（元代）

云表铜盘挹露华，高城凉冷咽清笳。
弓刀夜月三千骑，灯火秋风十万家。
梦断佳人弹锦瑟，酒醒童子汲冰花。
起看归路银河近，愿借张骞八月槎。
禅人请赞
释咸杰（宋代）

德山临济，棒喝交驰。
云门顾鉴，总是愚痴。
唯有径山无伎俩，握拳端坐眼如眉。
次单君范袖来汪西皋所譔咏秋十章以示因和之
陈著（宋代）

平生念不到轻肥，砧杵凄凄捣布衣。
说与妻孥贫自好，相看一笑有春晖。
连岩
杨蟠（宋代）

岌岌青松外，安知鸟翼孤。
寒猿三叫罢，便是蜀州图。
武溪深
马援（两汉）

滔滔五溪一何深。鸟飞不度兽不敢临。嗟哉五溪多毒淫。
阮步兵
颜延之（南北朝）

阮公虽沦迹，识密鉴亦洞。
沉醉似埋照，寓词类托讽。
长啸若怀人，越礼自惊众。
物故不可论，途穷能无恸。
送税官仇副使诗十首
熊鉌（元代）

儒道未易行，俛首为禄仕。仕而不得禄，卓哉见廉吏。
观刘孝嗣写真
李昭玘（宋代）

程生高价传两都，刘子骨相真丈夫。呼儿当轩试一展，噱噱指丈相惊呼。

此应前日坐头客，何乃不语严襟裾。胸中豪气不可状，但见粉墨无纡馀。

虎头食肉亦天赋，尺面封侯宜不诬。须知中令有真相，忽效香山悲故吾。

凌烟功臣易磨灭，贞观学士犹传模。当时人物不易得，曾看风神有此无。
咏梅五十首呈史尚书
释绍嵩（宋代）

白玉花头碧玉枝，茅檐竹坞两幽奇。
从今日日须来看，看尽将开欲落时。
丁丑岁中秋日劭农於城南得五绝句
史弥宁（宋代）

家家童穉笑迎门，接得翁归酒半醺。
邻舍相呼来屋里，听翁解说劝农文。
初秋夜坐
杨亿（宋代）

明河如练出城隅，朱火西流暑气徂。
顾兔一轮浮月桂，流萤数气入烟芜。
迢迢宫漏传银箭，淅淅天风下白榆。
岸帻微吟自忘寐，披衣闲起绕庭梧。
锦边莲
区怀年（明代）

风漪晴织藕丝牵，一撚胭脂废独妍。芳泽久娴苏蕙藻，彩霞分独薛涛笺。

三秋碧水瑶台月，十丈华峰玉井烟。何处扁舟从太乙，靓妆摇落素馨田。
龙泉山
文彭（明代）

晓色姚江上，青山逐雾开。轻风吹竹树，初日映楼台。

春到花争发，潮平水自回。莫言行役苦，胜景且徘徊。
述兴
张镃（宋代）

履声几月到园稀，雪后烟香特地宜。
已见新晴巢喜鹊，更添垂柳客黄鹂。
人来有话亦大好，酒不酬春奚以为。
今日正晴休怕冷，笑中天地角巾欹。
岁莫雪中柬俞生仲深叔昭
李昱（明代）

岁莫栖迟老树村，纷纷急雪洒黄昏。乘舟谁效山阴客，不是晴天不过门。
次韵文量留别之作时文量有俵马之役三首 其二
陆釴（明代）

渔阳草树不逢茶，柳外春声听掺挝。浅水菰蒲寒带雨，远村庐舍晓衔霞。

内臣大仆连行色，竹耳风蹄起玉花。明日郊原见芳事，牧人旟梦拥归鸦。
龟巢夜宴
方岳（宋代）

落日鸳鸯睡浅坡，荷花初醒水微波。
玉箫吹断晴云湿，最觉池宽得月多。
陶山十咏和邓牧心·石船
林景熙（宋代）

玉笥孤帆唤不来，长风破浪忆江淮。
不知海水何年陆，万斛龙骧寄断崖。
东坡赤壁图
曹之谦（元代）

先生矫矫人中龙，京尘千丈不可容。五年一梦落江海，翩然野可开囚笼。

雪堂闭户读书史，兴来飘然弄云水。黄泥坂下醉三更，赤壁矶头航一苇。

明月清风共一江，迈往之气无由降。酒酣作赋记清赏，袖有巨笔如长杠。

一朝骑鲸寻李白，人间俯仰成今昔。续弦无处觅鸾胶，见画思公空叹息。
从稚子出前溪
汪藻（宋代）

霜敛万壑净，钟鸣空楚山。夕阳当我沈，风烟迫梅残。

西岭月未上，数峰深作寒。枝间鸟竞赴，亦复循溪还。
临终偈
释道冲（宋代）

末后一句，无可商量。
只要个人，直下承当。
孔周翰挽词三首
孔武仲（宋代）

邂逅湓江口，方知叔父亲。
荣华才一梦，奄忽几千春。
白玉沾何晚，精金缎愈真。
耆年所宜得，天苦夺斯人。
七言二首奉答签判学士
苏颂（宋代）

两篇华藻敌南金，辱赠应怜旧赏音。
平日所知谁莫逆，老年于事已无心。
云霄路在看君上，诗酒盟寒且共寻。
屈指当时文学士，谁知扬子思湛深。
郊外即事七首
袁燮（宋代）

清香忽向暗中来。应为梅花取次开。
爱汝风标真绝俗，何当环绕百千回。
偶置小园因题
王禹偁（宋代）

十亩春畦两眼泉，置来应得弄潺湲。
三年谪宦供厨菜，数月朝行赁宅钱。
空媿先师轻学圃，未如平子便归田。
此身久畜耕山计，不敢抛官为左迁。
和前韵 其三
廖行之（宋代）

诗源渺万顷，衮衮来无穷。定应游戏尔，岂事雕琢工。

三章见囊颖，一读清头风。贫儿获兹富，往往至宝同。
拟寒山拾得二十首
王安石（宋代）

打贼贼恐怖，看客客喜欢。
亦有客是贼，切莫受伊谩。
乐哉贫儿家，无事役心肝。
既无贼可打，岂有客须看。
马上
卷刚中（宋代）

蚤酒冲寒不满肠，日高犹践马蹄霜。
鸟依密树旁边语，梅在远林幽处香。
西去流移还未复，东来书讯且都忘。
征途一任如天远，不过归时杏子黄。
月夜泛舟
周钟瑄（清代）

经年尘面恨匆匆，又逐轻飙驾短篷。两桨碎摇葭菼月，片帆斜受蓼花风。

天从波底翻无定，云过湖心旋欲融。搔首几回眠不得，床头长铗气如虹。
题庵壁
陆游（宋代）

竹间仅有屋三楹，虽号吾庐实客亭。
已断雨声重点滴，欲残灯影更晶荧。
酒惟排闷难中圣，茶却名家可作经。
头眩减来还病蹇，何时彻底得康宁？
舟发清江
释绍嵩（宋代）

稳泛一船东，生涯真转蓬。
烟浮平野碧，波软夕阳红。
蒲树家家异，风光处处同。
回看苍木杪，眼界入云中。
连理枝
贺铸（宋代）

绣幌闲眠晓。处处闻啼鸟。枕上无情，斜风横雨，落花多少。

想灞无、春色老于人，恁江南梦杳。

往事今何道。聊咏池塘草。怀县年来，萧萧壮发，可堪频照。

赖醉乡、佳境许徜徉，惜归欤不早。
送汤倅二首
虞俦（宋代）

别乘词锋不费磨，江山得助想经过。
离情柳色长亭暮，愁绪梅腮细雨多。
渭北论文须细与，洛南问业念如何。
有时尺素频相寄，莫负东来锦鲤波。
岁暮感怀以余年谅无几休日怆已迫为韵
陆游（宋代）

昨暮送客归，短棹过鲁墟。
故庐有遗趾，青山遶墙隅。
桑竹虽郁有，旧植已无余；瓦砾不可求，而况屋壁书。
系舟问邻人，搔首久踌躇。
行当挂朝衣，躬耕返吾初。
涌金门外
施枢（宋代）

柳丝舞困起炊烟，罗绮相催欲上船。
贵冶亦知春有夜，暖沙还付白鸥眠。
简莫令求茶
赵蕃（宋代）

万安近说神潭茶，颇似文当屈宋衙。
山中索居睡不足，碾寄盍令舒眼花。
徽宗皇帝挽歌词五首 其一
叶梦得（宋代）

制作三王旧，忧勤一纪馀。岂惟成礼乐，真欲混车书。

黼扆犹丹陛，飙轮忽紫虚。帝乡归路稳，无复顾楼居。
瑞鹤仙 沁南守刘巨源诞节十月十五
李俊民（金朝）

人生为郡乐。推拯俗仁怀，济时英略。和风散莲幕。

把功名一事，暂宜高阁。兴来自酌。要酒浇、胸次磊落。

比月中玉兔，别有长生，安心是药。

休错。早还识破，一梦南柯，宦情渐薄。北山素约。试回首，千岩万壑。

况竹林、当日七贤游处，物外骖鸾驾鹤。在烂柯、局畔樵人，看君下著。
用韵寄二弟 其一
王十朋（宋代）

六月离家忽莫冬，郡斋清夜拥炉红。细看庆朔堂前雪，正似梅花溪上风。
平原君
徐钧（宋代）

谢躄虽云礼意恭，平生结客竟何功。
不知他日邯郸警，独有捐躯一李同。
桂枝香·又题花潭中丞诒经书屋冬日课孙图
况周颐（清代）

菟裘小筑。理旧业讲筵，人是名宿。■得清芬阅世，老怀差足。年时点颔浑如昨，几星霜、崭然头角。尔曹知否。休耽渴睡，漫夸便腹。
任省识、冬烘面目。念经授瑶宫，晖映天禄。台省回翔卅载，隙驹何速。工诗早已■贻厥，况■笛、清绝尘俗。古芸凝处。家风无改，故山高躅。
送杜郎中入茶山修贡
杨夔（唐代）

一道澄澜彻底清，仙郎轻棹出重城。采蘋虚得当时称，

述职那同此日荣。剑戟步经高障黑，绮罗光动百花明。

谢公携妓东山去，何似乘春奉诏行。
次韵答吴仲山
吴锡畴（宋代）

声利驱人万毂忙，可如林下玩幽芳。
一池草色春不尽，半树梅花月花香。
古锦忽分诗眼巧，短笺难寄话头长。
相望正恨相逢晚，莫惜来过剪韭黄。
宿西峰禅源寺以雨甚不得登绝顶归途感赋
陈曾寿（清代）

云龙氤氲华盖天，呼吸海气回星躔。势尊蓄厚合茫混，神秘未许穷雕镌。

我来冲雨青冥上，攀援栈道空茫然。行行众山陷无底，雄纛始见中峰悬。

昭明寺藏飞瀑杪，山门松枥知何年。经台片席分宝志，千劫永度金刚禅。

乃公布金半寰宇，天人漏果真唐捐。东峰三宿气森穆，梦魂还蹑西峰巅。

缒幽出奥转平旷，时见如火霜林妍。莲花峰底壮坛宇，微惜混杂同市廛。

临济宗风久衰歇，岩栖支灶馀唐砖。饱听僧堂一夜雨，空仰绝壁千重泉。

黑入太阴动鳞甲，何由致我神松前。还辞清都入尘世，送客起伏千蜿蜒。

劳生九死肆游览，暂获已幸遑流连。扶舆百里一回首，九天尚爇香炉烟。
子夜歌 其二
王鸣雷（明代）

忆欢冒闇去，欢归唤侬时。侬故不应欢，看他恁底为。
壬子元日
岳岱（明代）

北庭多芳草，秀色连深谷。
岁新景亦新，原野散晴淑。
林日出东岩，萋萋照幽绿。
节候感春禽，鸣声在乔木。
田父占五行，忧旱验鸡卜。
去秋繁备边，诛求罄井屋。
戎马生于郊，豪士多约束。
圣主身宵旰，晏然矢归箙。
征兵四百万，讵乏九年蓄。
迩闻俘虏酋，诡遇恐非福。
野老事石田，拙耕在守腹。
师贞丈人吉，无咎慎苋陆。
独酌
陆游（宋代）

一榼芳醪手自斟，从来户小怯杯深。
已於醉醒知狂圣，又向淳杯见古今。
濡首固非吾辈事，达生犹得昔人心。
酴醾欲过香差减，且据胡床坐绿阴。
孙供奉
沈自东（清代）

欃枪凭魏阙，魑魅紊乾纲。举世皆披靡，孙君独感伤。

昔曾蒙绛服，今肯戴银珰。殿上人为兽，床前弱敌强。

奋身惊逆贼，断首谢先皇。有腼苏循辈，居然鹓鹭行。
探春令（立春）
赵长卿（宋代）

数声回雁。几番疏雨，东风回暖。甚今年、立得春来晚。过人日、方甚见。

缕金幡胜教先办。著工夫裁剪。到那时睹当，须教滴惜，称得梅妆面。
和李退翁侍郎读水经注忆洞庭之作
汪琬（明代）

曾持使节远扬舲，落木层波共杳冥。泽畔有人哀郢客，云中何处降湘灵？

雨过斑竹千丛绿，潮落芳兰两岸青。回首旧游今阻绝，不堪寂寞对遗经。
观会稽图
褚朝阳（唐代）

良使求图籍，工人巧思饶。全移会稽郡，不散浙江潮。

夏禹犹卑室，秦皇尚断桥。宛然山水趣，谁道故乡遥。
文王有声
佚名（先秦）

文王有声，遹骏有声。遹求厥宁，遹观厥成。文王烝哉！

文王受命，有此武功。既伐于崇，作邑于丰。文王烝哉！

筑城伊淢，作丰伊匹。匪棘其欲，遹追来孝。王后烝哉！

王公伊濯，维丰之垣。四方攸同，王后维翰。王后烝哉！

丰水东注，维禹之绩。四方攸同，皇王维辟。皇王烝哉！

镐京辟雍，自西自东，自南自北，无思不服。皇王烝哉！

考卜维王，宅是镐京。维龟正之，武王成之。武王烝哉！

丰水有芑，武王岂不仕？诒厥孙谋，以燕翼子。武王烝哉！
【正宫】小梁州_篷窗风急雨丝丝
张可久（元代）

篷窗风急雨丝丝，笑拈吟髭。淮阳西望路何之？鳞鸿至，把酒问篙师。【幺】迎头便说兵戈事，风流再莫追思。塌了酒楼，焚了茶肆，柳营花市，更呼甚燕子莺儿。
秋风江上棹孤舟，烟水悠悠。伤心有事赋登楼，山容瘦，枫树替人愁。【幺】樽前细把茱萸嗅，问相知几个白头？乐可酬，人非旧，黄花时候，枉负晋风流。
秋风江上棹孤航，烟水茫茫。白云西去雁南翔，推篷望，情思满沧浪。【幺】东篱误约陶元亮，过了重阳。自感伤，何情况？黄花惆怅，空作去年香。
林缺
宋祁（宋代）

林缺榛苞绽，溪平芡嘴开。
衰烟稍辞柳，寒雨并饶苔。
天意凄凄早，乡愁衮衮来。
此时论四戚，方验楚人材。
东林塔影
屈翀霄（明代）

带郭浮图佳气绕，笔峰雄峙镇城壕。九层突兀齐云耸，四面玲珑与日高。

西北有无山掩映，东南隐现水周遭。书楼密迩文星照，会见英贤负气豪。
蕃中拘留岁馀回至陇石先寄城中亲故
吕温（唐代）

蓬转星霜改，兰陔色养违。穷泉百死别，绝域再生归。

镜数成丝发，囊收抆血衣。酬恩有何力，只弃一毛微。
大涤洞
施枢（宋代）

玄盖天中万象垂，洞门无钥许人窥。
仙踪直与华阳接，能继玄同有阿谁。
宿范水
储嗣宗（唐代）

行人倦游宦，秋草宿湖边。露湿芙蓉渡，月明渔网船。

寒机深竹里，远浪到门前。何处思乡甚，歌声闻采莲。
至德安驻城南金泉寺
罗钦顺（明代）

环寺山重竹树稠，绕城江曲净含秋。僧家亦有奔忙日，只为征骖一夜留。
建炎己酉十二月五日避乱鸽湖山十绝句 其七
王庭圭（宋代）

昔人骑鹤岭头归，应有仙居在翠微。绝壁苍藤无处问，时闻清唳揭云飞。
求黄家紫竹杖
苏辙（宋代）

曾家紫竹君家种，曾园竹与荒藤共。
藤骄竹瘁如畏人，不似君家竹森耸。
我来买宅非为宅，爱此风梢时一弄。
磨刀向藤久未忍，树倒藤披真自送。
繁阴一豁新笋地，狂鞭欲向青春动。
我身病後少筋力，遍求拄杖扶腰痛。
萧萧瘦干未能任，一亩君家知足用。
一枝遗我拄寻君，老酒仍烦为开瓮。
乳燕飞 立秋前二日观小伶演剧
梁清标（清代）

斜日湘帘暮。趁新凉、红灯绿醑，娇歌艳舞。怀智凋零龟年老，输娇吴侬小部。

觞漫举、顿忘炎暑。棋局纷纷心徒苦，算不如、按拍听金缕。

今古事，名场娱。

闲情久作沾泥絮。奈当筵，旧狂尚在，束绫几许。檐外浮云流不断，满院芭蕉秋雨。

透纨扇、西风暗度。才罢柘枝翻白苎，喜新声、一串骊珠吐。

莲漏仆，欢何足。
丁酉仲冬即景十六首 其二 地炉煨芋
叶颙（元代）

地炉煨芋足充饥，凉薄家声胜富儿。李密懒残风味在，寒灰冷火澹相知。
次韵遣怀
洪咨夔（宋代）

不用忧春雨，时来百草芳。
猫头肥可臿，雀舌嫩堪囊。
旧酒闻香烈，新诗索味长。
樱桃空落去，吾老白云乡。
送陈郎玉汝之官二首
刘克庄（宋代）

管鲍交三世，朱陈共一村，
居惭阿承女，获事太丘孙。
惜别吾钟爱，相宾右格言。
应怜垂白叟，计日望回辕。
石池
许浑（唐代）

通竹引泉脉，泓澄潋石盆。惊鱼翻藻叶，浴鸟上松根。

残月留山影，高风耗水痕。谁家秋洗药，来往自开门。
赠麻城接待僧胜上人
释德洪（宋代）

绿发凋零白业增，住庵随分有规绳。为分一邑人家饭，普供十规云水僧。

扫径客来圆笑靥，开轩云破露寒层。君看击桶金牛手，坐续山头柏子灯。
立春前二日获雪
宋祁（宋代）

佳雪春前降，层阴腊外留。
日昏霏霰集，风定舞花稠。
浩气皑皑霏，繁光衮衮流。
洒林初乱坞，拂瓦暗平沟。
洞矗三云仗，山迎万玉侯。
客车羊作驾，仙氅鹤供裘。
只有歌堪和，都无色可侔。
险堆怜傍砌，斜湿爱侵帱。
面旋成迟落，缤纷不顿休。
粉塘连北渚，缟顷接西畴。
兴往惟思戴，宾来但忆邹。
絮痕侵柳动，监影著波浮。
宿莽攒瑶草，长堤卧素虯。
正缘先毕雨，并欲润天麰。
应祷驱民{外疒内齐}，呈祥溢里讴。
长人蒙帝力，欢酌任言醻。
和梁大尹吴川道中望琼山
陈繗（明代）

云开远见海中山，万里归程一水难。雨脚渐随车辙至，风声遥递棹歌喧。

甘棠树老还当茇，桃李花开正满门。多少儿童骑竹马，拦街争迓旧郎君。
观袁永之乐府戏裁子夜歌二首寄之 其一
李梦阳（明代）

为问阊门柳，年来青若何。馆娃明月夜，醉拥越儿歌。
绍兴祀神州地祗十六首
佚名（隋代）

宗德含洪，方祗可似。
辟土开疆，八埏同轨。
是用作配，有永无纪。
裸献以享，茂格蕃祉。
臞庵书事四首 其三
张镃（宋代）

曲涧斜穿竹最奇，岂容长夏有炎曦。林深纵怯湖风猛，更为支筇立少时。
族兄山庄
曾肇（宋代）

宦路崎岖寄此身，羡君筑室离嚣尘。能将孝谨传家法，何用声名动世人。

桑落百壶宁惜醉，竹竿千亩不忧贫。求田更欲依丘垄，来往他时愿卜邻。
菩萨蛮
蔡伸（宋代）

朝来一阵狂风雨。春光已作堂堂去。茂绿满繁枝。青梅结子时。

攀枝惊晼晚。乐事孤心眼。正是惜春归。那堪怨别离。
山林 其二
释文珦（宋代）

山林与朝市，自昔分两歧。势利几倾夺，道人犹未知。

唯爱八还经，展卷时读之。是亦遮眼尔，不作文字痴。
留分司衙
董嗣杲（宋代）

往来几苦浪涛惊，尘役而今亦懒营。雪积墙腰连屋莹，日涵城影接江平。

市楼有酒晴旗小，宾馆无人夜榻清。孤坐搜吟难造妙，霜风吹月纸窗明。
酌别张子元二首
李昴英（宋代）

去冬初去国，逆旅等顺境。
祸机众危之，沙蜮伺人影。
拂衣肯同归，荒驿灯夜永。
幸脱妖蟆口，黑月重磨镜。
勤君再行役，我愧心耿耿。
陛下皇明穹，贤聚纤邪屏。
石渠盛此士，岂复松厅冷。
胸中贮奇策，可以靖边警。
平生羞辕驹，看取囊露颖。
堂堂曲江翁，芳躅在梅岭。
豫章祠谒罗公从彦
韩晟（明代）

豫章祠下荐芳馨，想到先生静夜澄。世降几人闻大道，言堙何处觅师承。

坐凝盆水心方息，悟入空濛岸始登。千载讲堂人仰止，时从四百望崚嶒。
虞美人（官妓有名小者，坐中乞词）
毛滂（宋代）

柳枝却学腰肢袅。好似江东小。春风吹绿上眉峰。秀色欲流不断、眼波融。

檐前月上灯花堕。风递余香过。小欢云散已难收。到处冷烟寒雨、为君愁。
和中丞徐容斋贯户维扬
王奕（元代）

岳到东原掌样平，南州师友树高名。
圣人门户三千教，老子胸怀百万兵。
学要绝时须著继，道逢夷处不消争。
凤池乌府皆余事，急拯苍生作九京。
九怀·鸱夷子皮
高似孙（宋代）

江欲冷兮丹枫，月将缺兮初鸿。
天如仄兮沉兮波，楫有声兮追风。
易莫易兮谋取功，难莫离兮图终。
东山兮谁作，若斯人兮犹穷。
水下鹥兮溶溶，山插云兮丛丛。
叫夫君兮不闻，拊遗声兮如空。
君不来兮谁晤，余心忧兮冲冲。
寄李厚庵学士
张玉书（清代）

几年峰火断江春，万里无诸战垒新。一自蜡丸通帝座，始知岭峤有孤臣。

山城跃马荆榛满，书剑临戎涕泪频。迢递九天优诏下，清宵回首忆枫宸。
雪晴窗开展唐诗，得一片桃花，帐然赋之
杨万里（宋代）

偶开诗卷雪窗晨，中有桃花片尚新。
却忆携诗花底看，回头又是一年春。
念奴娇·禁中张宴
刘克庄（宋代）

禁中张宴，苦留公、未许归寻初服。千载君臣鱼有水，不比严光文叔。火德中天，客星一夕，草草聊同宿。重来凝碧，依然赓载相属。过眼夸夺纷纷，浮云野马，几度棋翻局。客话凤池三入事，洗耳湖光一曲。伯始泉荒，稚珪圃冷，占断西风菊。年年岁岁，金英常泛芳醁。
山图
李石（宋代）

丹砂山中期，交梨海上约。
崎岖九折坂，准拟一丸药。
至今山仙翁，已跨紫霄鹤。
鹤去当归来，尘世忆如昨。
天使自天降，招去游五岳。
洞府日月长，流水花片落。
我来似天意，一官不足缚。
道气迄未充，何以痊瘴恶。
云霞閟灵蕊，雾雨罩仙萼。
臭稗杂菁英，凡草混荃若。
未免七十毒，谁敢试口嚼。
上焉忧国病，下者念民瘼。
安得如昔人，一举翔寥落。
水调歌头（题旅舍壁）
家铉翁（宋代）

瀛台居北界，觌面是重城。老龙蹲踞不动，潭影净无尘。此地高阳胜处，天付仙翁为主，那肯借闲人。暂挂西堂锡，仍同旦过宾。

六年里，五迁舍，得此邻。儒馆豆笾于粲，弦诵有遗音。甚喜黄冠为侣，更得青衿来伴，应不叹飘零。夜宿东华榻，朝餐泮水芹。
题《田氏族谱》
刘树棠（清代）

君家门第素馨香，祖宗培植世泽长。开创伟绩前人著，垂留统泽哲嗣扬。

功德从来多积累，文明自此益辉煌。新诗不敌召南句，好赋麟趾第一章。
醉桃源
李祁（宋代）

春风碧水满郎湖。水清梅影疏。渡江桃叶酒家垆。髻鬟云样梳。

吹玉蕊，饮琼腴。不须红袖扶。少年随意数花须。老来心已无。
浣溪沙

舒亶（宋代）

白鹭飞飞点碧塘。雨荷风卷绿罗裳。管弦竞奏杂鱼榔。

游女谩能歌白纻，使君不学野鸳鸯。桃花空解误刘郎。
荷叶杯·弱柳好花尽拆
顾敻（五代）

弱柳好花尽拆，晴陌。陌上少年郎，满身兰麝扑人香。狂么狂，狂么狂？
秘阁修撰雷文卿挽章二首
曹彦约（宋代）

访我鸣琴日，闻公吐屑言。
循良临武政，忠愤大奚冤。
厥后依英荡，新来近达尊。
却归桑梓路，忍对建昌门。
念奴娇
刘辰翁（宋代）

城中十万，有何人、和我乌乌鸣瑟。对影姮娥成三处，谁料尊中瑟月。翦纸吹成，长梯摘取，儿戏那堪惜。洞庭夜白，一声聊破空阔。
休说二十四桥，便一分瑟赖，有谁谁识。一枕秋衾南北梦，好好娟娟成雪。旧日少游，锦袍玉笛，醉卧藤阴石。萧然今夕，瑟鱼瑟酒瑟客。
八音诗 其五
孔平仲（宋代）

金弦调阴阳，诸公尽梁栋。石室校图书，英才皆屈宋。

丝侵鬓边校，濒老知无用。竹径理旧居，蔬畦阅新种。

匏刳以酌酒，自唱出歌送。土燥叶可收，水清鱼益众。

革屦随藜杖，徜徉步方纵。木末见栖鸦，暝归街鼓动。
走笔再和凤凰山十韵酬良器解元兼呈文中宣德 其五
葛胜仲（宋代）

云巘回环出远青，千层万叠莫知名。白茅峰独如黄宪，不见须臾鄙吝生。
刘曜卿画折花宫女
张昱（元代）

柳风草露欲沾衣，又是宫中上直时。好把桃花都折尽，免教吹作落红飞。
初到郡斋
宋祁（宋代）

专城四十外，中石二千馀。
旷日惭良术，班春赖细书，
学慵前志忘，身远故人疏。
姑俟天藏疾，雌堂日燕居。
省分由来拙，操心本自危。
十年今得调，三匝此逢枝。
攘臂贪丰粟，装怀倦诉词。
竹林谁见忆，迢递始平麾。
九月初六日客报吾州初一日大火城中俱尽吾家
方回（元代）

生死由来一念间，回头不落鬼门关。
细思上策莫如醉，稍据要津焉得閒。
婢仆冻饥犹恋主，儿童婚嫁合还山。
一穷惹起无穷事，独乐吾惟学巷颜。
沈存尚林亭夜宴
牟融（唐代）

草堂寂寂景偏幽，到此令人一纵眸。松菊寒香三径晚，

桑榆烟景两淮秋。近山红叶堆林屋，隔浦青帘拂画楼。

终日忘情能自乐，清尊应得遣闲愁。
送陕县王主簿赴襄阳成亲
岑参（唐代）

六月襄山道，三星汉水边。求凰应不远，去马剩须鞭。

野店愁中雨，江城梦里蝉。襄阳多故事，为我访先贤。
新定感兴五首
范仲淹（宋代）

山水真名郡，恩多补谏官。
中间好田锡，风月亦盘桓。
桃子坪
罗万杰（明代）

无数桃花傍岭生，茅檐低与白云平。樵歌转入深林里，忽乱阶前流水声。
木公以闵茶寄山中感赋
释函可（明代）

真味在淡薄，高韵足幽情。一啜洗心胃，再啜澄神明。

持瓯倚乔松，忽然生远情。江南素士宅，一别十三龄。

胡为此山中，对雪漫孤评。殊品需妙制，以姓为其名。
登天目山下作
张万顷（唐代）

去岁离秦望，今冬使楚关。泪添天目水，发变海头山。

别母乌南逝，辞兄雁北还。宦游偏不乐，长为忆慈颜。
泉林行宫八景 其二 在川处
弘历（清代）

绰楔伊谁勒屿巅，四围乔木俯临泉。既称夫子在川处，安藉释迦别教传。

责实循名又奚必，枕流漱石且云然。从今横尾一拳石，来往何妨著寸田。
隔浦莲（荷花）
黄载（宋代）

瑶妃香透袜冷。伫立青铜镜。玉骨清无汗，亭亭碧波千顷。云水骨扇影。炎天永。一国清凉境。晚妆靓。微酣不语，风流幽恨谁省。沙鸥少事，看到睡鸳双醒。兰棹歌遥隔浦应。催暝。藕丝萦断归艇。
三月三日宴王明府山亭（得鱼字）
崔知贤（唐代）

京洛皇居，芳禊春馀。影媚元巳，和风上除。云开翠帟，

水骛鲜居。和渚萦映，烟霞卷舒。花飘粉蝶，藻跃文鱼。

沿波式宴，其乐只且。
潇湘夜雨 海昌寓馆逼近海塘潮声汹涌夜常失眠加以连宵风雨倍难成寐枕上倚声
薛时雨（清代）

江北波澄，淮南涨浅，生平不惯潮声。海滨风浪太纵横。

翻水国、蛟龙吼怒，嘶敌骑、金鼓齐鸣。惊魂处，昔沉永漏，响咽残更。

连宵怯听，蕉窗零雨，浙沥交并。累羁人不寐，辗转天明。

灯剔烬、瘦红影堕，鸦噪晓、虚白光生。争能似、乡园睡稳，猿鹤伴凄清。
梅六首 其一
谢逸（宋代）

罗浮山下月纷纷，曾共苏仙醉一樽。不是玉妃来堕世，梦中底事见冰魂。
贬朱崖行临高道中买愁村古未有对马上口占
胡铨（宋代）

北往长思闻喜县，南来怕入买愁村。
区区万里天涯路，野草荒烟正断魂。
纪雨
赵抃（宋代）

岁始三日雨，恩随万井春。如何至和气，先被远方人。

洗濯山川秀，沾濡草木新。尧仁际天地，调燮有臣邻。
法性寺六祖戒坛
李群玉（唐代）

初地无阶级，馀基数尺低。天香开茉莉，梵树落菩提。

惊俗生真性，青莲出淤泥。何人得心法，衣钵在曹溪。
晚晴闲步邻曲间有赋
陆游（宋代）

汤沐身轻念出游，近春原野霁烟浮。
楼阴雪在玉三寸，云罅月烟银一勾。
穷巷客稀常足睡，暮年诗退不禁愁。
乡邻无事冬耕罢，独倚篱门数过牛。
颂古三首
释了演（宋代）

赵州狗子无佛性，当空掘出秦时镜。
光明浑不见星儿，上下四维俱彻映。
共城十吟·其三曰春郊芳草
邵雍（宋代）

春风必有刀，离肠被君断。
春风既无刀，芳草何人剪。
肠断人复接，草剪益还生。
谁人有芳酒，为我高歌倾。
同徐斯远看王远父所藏僧圆契梅二首
赵蕃（宋代）

炎天梅蕊简斋诗，坐胜山村雨雪时。
闵雨正歌云汉句，忽来为我起凉思。
玉蕊仙真图应制 其一
吴伯宗（明代）

璚林玉蕊花如玉，万缕冰丝缀金粟。冷风吹动碧梧英，绣户雕金霭奇馥。

何年此地来仙姝，耸耸女冠三小奴。霓旌羽节云际下，霞绡雾縠空中居。
战城南
尹耕（明代）

战城南，鼓声沸，胡阵如蛇前最锐。
三冲五合令转严，仰面看天锐日坠。
胡去不苦追，胡来不发矢。
大开阵角卧中军，凯吹如雷四壁起。
茶仙
徐积（宋代）

赐得龙田不种花，自携瑶水灌烟霞。谁将玉树双枝换，只得春前一寸芽。
自和六绝句 其二
李彭（宋代）

金屑琵琶刺绣裙，弦弦软语怨昭君。仍年病著屏杯盎，酒兴多于出岫云。
成化戊戌十二月十六日与吴原博史明古张子静游阳山入云泉庵观大石联句 其十二
李应祯（明代）

试与扣山灵，傥售捐薄俸。
有感
杨公远（宋代）

勘破浮生且任真，底须苦苦役精神。
静观历代千张纸，细数英才几掬尘。
朝市只尊黄阁贵，山林谁念素衣贫。
如何领取閒风月，赢得襟怀日日春。
江山道中蚕麦大熟三首
杨万里（宋代）

新晴户户有欢颜，晒茧摊丝立地乾。
却遣缲车声独怨，今年不及去年闲。
忽作
缪烜（清代）

忽作非非想，无聊解一时。世情竟若是，天道岂如斯。

或者三杯酒，因之几句诗。闭门还闭口，客里自扶持。
晖上人独坐亭
郭廑（明代）

石径通幽境，岩亭古木深。禅扉生晚翠，罗幌挂秋阴。

止水空中性，孤云物外心。澹然无一事，残月下东林。
九日登陆麻兰坂
司马光（宋代）

客路逢佳节，无欢更益愁。
前山造云日，登陟不因游。
小鸟篇，上裴尹
刘长卿（唐代）

藩篱小鸟何甚微，翩翩日夕空此飞。只缘六翮不自致，

长似孤云无所依。西城黯黯斜晖落，众鸟纷纷皆有托。

独立虽轻燕雀群，孤飞还惧鹰鹯搏。自怜天上青云路，

吊影徘徊独愁暮。衔花纵有报恩时，择木谁容托身处。

岁月蹉跎飞不进，羽毛憔悴何人问。绕树空随乌鹊惊，

巢林只有鹪鹩分。主人庭中荫乔木，爱此清阴欲栖宿。

少年挟弹遥相猜，遂使惊飞往复回。不辞奋翼向君去，

唯怕金丸随后来。
报刘一丈书
宗臣（明代）

数千里外，得长者时赐一书，以慰长想，即亦甚幸矣；何至更辱馈遗，则不才益 将何以报焉？书中情意甚殷，即长者之不忘老父，知老父之念长者深也。

至以“上下相孚，才德称位”语不才，则不才有深感焉。 夫才德不称，固自知之矣；至於不孚之病，则尤不才为甚。

且今之所谓孚者，何哉？日夕策马，候权者之门。门者故不入，则甘言媚词，作妇人状，袖金以私之。即门者持刺入，而主人又不即出见；立厩中仆马之间，恶气袭衣袖，即饥寒毒热不可忍，不去也 。抵暮，则前所受赠金者，出报客曰：“相公倦，谢客矣！客请明日来！”即明日， 又不敢不来。夜披衣坐，闻鸡鸣，即起盥栉，走马抵门；门者怒曰：“为谁？”则曰 ：“昨日之客来。”则又怒曰：“何客之勤也？岂有相公此时出见客乎？”客心耻之 ，强忍而与言曰：“亡奈何矣，姑容我入！”门者又得所赠金，则起而入之；又立向所立厩中。 幸主者出，南面召见，则惊走匍匐阶下。主者曰：“进！”则再拜，故迟不起； 起则上所上寿金。主者故不受，则固请。主者故固不受，则又固请，然後命吏纳之。 则又再拜，又故迟不起；起则五六揖始出。出揖门者曰：“官人幸顾我，他日来，幸 无阻我也！”门者答揖。大喜奔出，马上遇所交识，即扬鞭语曰：“适自相公家来， 相公厚我，厚我！”且虚言状。即所交识，亦心畏相公厚之矣。相公又稍稍语人曰：“某也贤！某也贤！”闻者亦心计交赞之。

此世所谓上下相孚也，长者谓仆能之乎？前所谓权门者，自岁时伏腊，一刺之外，即经年不往也。闲道经其门，则亦掩耳闭目，跃马疾走过之，若有所追逐者，斯则仆之褊衷，以此长不见怡於长吏，仆则愈益不顾也。每大言曰：“人生有命，吾惟有命，吾惟守分而已。”长者闻之，得无厌其为迂乎？

乡园多故，不能不动客子之愁。至于长者之抱才而困，则又令我怆然有感。天之与先生者甚厚，亡论长者不欲轻弃之，即天意亦不欲长者之轻弃之也，幸宁心哉！
致政王侍郎
司马光（宋代）

弱冠献奇策，居然终贾才。赋成平乐馆，歌奉柏梁杯。

丽藻留昭世，英游隔夜台。土中埋美玉，谁见不兴哀。
戏王和先张齐望
王灼（宋代）

王家二环芙蕖妖，张家阿倩海棠魄。
露香亭前占秋光，红云岛棠弄春色。
满城钱痴买娉婷，风卷画楼丝竹声。
谁似两家喜看客，新翻歌舞劝飞觥。
君不见东州钝汉发半缟，日日醉碧鸡三井道。
华岳寺
元稹（唐代）

山前古寺临长道，来往淹留为爱山。双燕营巢始西别，

百花成子又东还。暝驱羸马频看堠，晓听鸣鸡欲度关。

羞见窦师无外役，竹窗依旧老身闲。
即事 其二
沈与求（宋代）

竹树参差合，溪流半隐扉。雨昏鸠妇闹，风急雁奴归。

策杖循沙步，褰裳到石矶。游鱼吾共乐，身世自依违。
汉宫春（重和）
徐鹿卿（宋代）

吏隐南昌，问盘根几世，长子孙枝。仙风道骨如此，信不吾欺。素姿倾国，□难昏、坐觉愆期。算好与、水仙作配，又还恨不同时。

岁晚寻盟有几，早兰辞湘浦，竹谢东篱。自向月中弄影，雪里评诗。角声吹动，这一天、清兴关谁。刚唤起、赤松孤竹，此心惟许君知。
次韵铦师壁间句四首 其一
韩淲（宋代）

老僧有句逼阴何，一字流传兴已多。秋日湖山载尊酒，试邀我辈与相过。
绍兴十三年发皇后册宝十三首
佚名（隋代）

穆穆睟容，如天之临。
赫赫明命，如玉之音。
虔恭出门，礼容兢兢。
涂山生避，夏道以兴。
闻里中有买得扶桑花者 其二
徐渭（明代）

炎花冷蕊逐时开，当取当垆著处陪。海女缠头虽绛帕，江枫落叶亦殷腮。

千金知向何番买，一朵分簪破帽来。夺取胭脂等閒事，只愁儿女太安排。
句
李虞卿（宋代）

上岭浑如鱼贯柳，下山恰似雁排空。
瓜李
刘克庄（宋代）

蝇及瓜勿啖，螬食李何妨。
苦淡谁知味，某鲜或腐肠。
句 其三
燕肃（宋代）

王宣古楼阁，习郁旧池塘。
题道新菊圃卷
程敏政（明代）

篱下西风斗晚妆，閒花宁复见红黄。青青惟有淇园子，晏岁交情一味长。
游道山佛寺登邻霄台作歌
符兆纶（清代）

浮云挟山山不移，崭然山碧无云时。纷红骇绿塞涧户，岁寒特云青松枝。

城南鼓钟若唤客，数来见佛低双眉。此间自具正法眼，参禅却恨无真诗。

登高放眼望大海，日堆万顷红玻璃。时时波涛奋欲起，遥知其下蟠蛟螭。

不觉此身渺一粟，到此有诗安敢奇。更怜众生眯尘劫，惆怅刮膜思金鎞。

此子本非自了汉，向人饶舌津梁疲。台高去天不数尺，手招玄鹤来下之。

长星劝尔一杯酒，乘鹤东去寻吾师。安期之枣如瓜大，饷人一饱长无饥。

呜呼此枣一饱长无饥，鼎丹窃睨胡为哉，而况秦政汉彻非仙才。
觉城居士请赞师顶相
释法薰（宋代）

全无寸长，但据驴性。
不行深深海底，不立高高峰顶。
问佛法，今日困。
瞎衲僧眼，识毗耶病。
素与觉城无冤，何事图形画影。
逢病军人
卢纶（唐代）

行多有病住无粮，万里还乡未到乡。
蓬鬓哀吟古城下，不堪秋气入金疮。
杂诗三首 其二
沈佺期（唐代）

妾家临渭北，春梦著辽西。何苦朝鲜郡，年年事鼓鼙。

燕来红壁语，莺向绿窗啼。为许长相忆，阑干玉箸齐。
颂古十一首
释智鉴（宋代）

百非路绝透离微，回句情忘发上机。
竹密不妨流水过，山高岂碍白云飞。
箫台山
周邠（宋代）

簇簇峰峦遍四围，神仙旧隐叹今非。溪中不见金沙出，山外空今白鹤飞。

石上瀑泉清照眼，竹间岚气冷侵衣。王箫声断人何处，千古烟云锁翠微。
月中仙 望海
王丹桂（金朝）

暑气方阑，渐云收四野，山海明霁。凭高放目，视万里汪洋，东连霁极。廓然风浪静，屡显现、嘉祥至瑞。大哉玄元体，澄清浩渺，浮动乾坤势。神功圣力难量，信归墟运转，霁有休息。恢张万化，任云物飞翔，鱼龙游戏。混融千古秀，隐三岛、十洲异域。直待功成后，骑鲸笑傲超於彼
薙草行
沈周（明代）

除草本难尽，根子互生成。请观耰锄后，私得雨露情。

庭除日夕耰，众绿复交盈。兰蕙皆灭迹，萧艾欣得朋。

中为蚊蚋居，蛇蟒亦横行。湿积地道敏，气恶暑热蒸。

陷足罥衣裾，宾阶苦趋迎。每被客嘲诮，爱物实沽名。

不察僮奴懒，亦柰易发生。朝来奋一薙，顿令心目清。

聊快顷暂耰，未保终绝萌。因以悟小人，难去类相萦。

匪特去云难，尚有怨诽并。从兹谢庭草，甡甡漫尔荣。
自岐
欧阳修（宋代）

岐江望平陆，百里千馀岭。萧条断烟火，莽苍无人境。

峰峦互前后，南北失壬丙。天秋云愈高，木落岁方冷。

水涉愁蜮射，林行忧虎猛。万仞悬岩崖，一彴履枯梗。

缘危类猿猱，陷淖若蛙黾。腰舆惧倾扑，烦马倦鞭警。

攀跻诚畏涂，习俗羡蛮犷。度隘足虽踠，因高目还骋。

九野画荆衡，群山乱巫郢。烟岚互明灭，点缀成图屏。

时时度深谷，往往得佳景。翠树郁如盖，飞泉溜垂绠。

幽花乱黄紫，茜粲弄光影。山鸟啭成歌，寒蜩嘒如哽。

登临虽云劳，巨细得周省。晨装趁徒旅，夕宿访闾井。

村暗水茫茫，鸡鸣星耿耿。登高近佳节，归思时引领。

溪菊荐山樽，田鴽佐烹鼎。家近梦先归，夜寒衾屡整。

崎岖念行役，昔宿已为永。岂如江上舟，棹歌方酩酊。
送高子益应晋帅之辟并忆啸农梦旦 其一
郑孝胥（清代）

今日犹相见，殊胜别后想。执手天茫茫，覆杯人惘惘。

我怀本太孤，赖子时见广。平生言不尽，积意深万丈。

西北云自飞，江汉波已长。盟鸥谁共倚，沈思成独往。
题安子承读易堂
曾丰（宋代）

卦辞爻辞易之注，孔子读之悟其故。
彖辞象辞易之疏，孔子作之志其悟。
悬知孔子大悟时，太虚中不挂一丝。
与易为一自不知，奚以卦辞爻辞为。
渠无孔子大机械，所恃嗫嚅三尺喙。
象彖爻辞从领会，其如犹有卦辞在。
诚使时习能绝编，安知日新不忘筌。
著脚还超九师先，回头更勘三画前。
鼓琴行送许深父同知被诏赴阙
陈傅良（宋代）

伯牙非不善鼓琴，指下能写山高而水深。
亦有师旷号精绝，蜚高白昼为重阴。
吾琴不以与二子，二子不过衰季愁叹而悲吟。
后夔安在九嶷远，南风不竞凤鸟瘖。
恭惟高宗复古殿得此，净洗禁昧朱离任。
一鼓朝纲日井井，再鼓边柝秋沉沉。
桑麻万里皆按堵，笙歌三纪无沾襟。
桥山遗此岁月侵，何时雅颂得所签不僭。
宝藏岂爱五重玉，市价敢论双南金。
公归旧隐三霜砧，天子恭默思商霖。
君臣祥琴适相际，使者十辈来駸駸。
白麻已草弄印久，端揆虚左谁当今。
我抱此琴病山林，不如送公西归调釜鬵。
但愿为作南风音，上以对扬高宗中兴之大业，
下以追还虞舜万国之欢心。
落帆亭别诸弟
高佑釲（清代）

六月经长路，孤舟问去津。自怜垂钓者，忽作远游人。

门户凭诸弟，关山忆老亲。平生慷慨意，到此一沾巾。
范德孺须笔裒诸工佳者共成十枝分送
黄庭坚（宋代）

临池闻道学书成，已许家鸡胜伯英。
雪竹霜毛分一束，开包何异五侯鲭。
怀中诗
马体孝（清代）

拙性从来似野牛，手携竹杖到江头。
筠篮背月悲残夜，歌板临风唱晚秋。
双足踏穿尘世路，一身卧遍古荒邱。
从今不复傍门户，蹠犬何须吠不休。
春日途中五首
项安世（宋代）

湖海今年最倦游，春来新上浙西舟。
天寒岁暮钱清路，又踏严州向婺州。
甲申登高时苦旱
黄公辅（明代）

前山僻地也宽宽，与客相携坐月欢。兴剧但知怜晚翠，醉馀那问正谁冠。

方贪秋色宜登眺，又觉松涛欲报寒。其奈桔槔随处是，黍禾未并茱萸看。
和朱元晦九曲櫂歌
欧阳光祖（宋代）

神仙蜕骨鼓楼山，一去丹霄更不还。
停舟八曲访遗迹，风雨萧萧生暮寒。
句
释赞宁（宋代）

山黛浅深春气力，浪花开合水工夫。
寄密令杨彦文
刘敞（宋代）

倾盖相亲成白头，离怀终日敌三秋。可怜鸡黍虚朋好，应用弦歌乱旅愁。

太史成书自留滞，石城通信已沈浮。王孙可恨山中久，旧令曾为褒德侯。
陈使君山庄
牟融（唐代）

新卜幽居地自偏，士林争羡使君贤。
数椽潇洒临溪屋，十亩膏腴附郭田。
流水断桥芳草路，淡烟疏雨落花天。
秋成准拟重来此，沉醉何妨一榻眠。
返魂梅
曾几（宋代）

径菊庭兰日夜摧，禅房未合有江梅。
香今政作依稀似，花乃能江顷刻开。
笑说巫阳真浪下，寄声驿使未须来。
为君浮动黄昏月，挽取林逋句法回。
杂兴十二首
方回（元代）

十月菊半槁，垂近长至节。
炎州天气殊，蛰户犹未闭。
北方当此时，无雨有为雪。
吴霖百昼夜，不见霜露结。
瘦马溅腐泥，裸袒舟子热。
老子所居隘，粪秽足呕泄。
西望万重山，中有茅宇洁。
何当归去来，独卧一榻设。
送翁县丞赴部 其二
韩驹（宋代）

昔坐甘陵党，频年堕崄巇。斯文今烜赫，隐吏已衰迟。

俊茂推之子，飞腾值圣时。诸公宜改观，相国旧深知。
自序
吴惟信（宋代）

一剑辞家竟陆沉，梦思空向故庐深。槎迷河汉千年恨，树隔关山万里心。

衣垢正怜贫未去，镜明忽有老相寻。春归不与人为约，青草催诗亦懒吟。
采桑子 用司马才叔韵
王寂（南北朝）

西风吹破扬州梦，歇雨收云。密约深论。罗带香囊取次分。

冷烟衰草长亭路，销黯离魂。羞对芳樽。刚道啼痕是酒痕。
鹧鸪天
杨慎（明代）

恰喜高秋爽气新。却愁秋月解伤神。酒阑二十年前事，梦醒三千里外身。

枫叶岸，菊花津。且须勤买阿宁春。帐头傀儡元来假，枕上邯郸岂是真。
次韵谢吴太初
方回（元代）

落笔谁云古意赊，四灵何得擅东嘉。
跨鸾未所吴刚桂，对鹤频烹魏野茶。
商略春词犀堕雪，留连夜酌烛生花。
如君三世工文墨，江左于今有几家。
访旧
戴复古（宋代）

欲寻西舍问东隣，两巷都非旧住人。
唯有桑边石池在，依然春水碧粼粼。
寄题季长饰庵
陆游（宋代）

近诏还中秘，新文记饰庵。
主盟君勿让，贾勇我何堪。
木落山容瘦，云齐雪意酣。
何由共杯酒，把蟹擘黄甘？
其源
释居简（宋代）

未达其源，十分成现。若是其源，岂无方便。后箭尤深，何如前箭。

铁壁银山通一线。
夫子九日游黑窑厂归以诗见示作此广之
张印（清代）

天宇湛空明，人意益惝恍。矧此菊花时，秋阴失俯仰。

人生无百年，及时当自放。我家梁伯鸾，欣然杖策往。

缓步登高冈，四顾胸怀敞。左拂碣石云，右瞻滹沱瀁。

瞬息明月来，暮色四山苍。星光逗遥岑，野火越林莽。

郁郁草木香，浩浩风烟爽。既醉柴桑酒，欲卧葛陂杖。

归来夸所见，历历如视掌。忆昔客东海，侍亲泰岳上。

夜共白云眠，晨观初日昶。海涛破诗声，天风振羽氅。

洵哉为大观，视此直粪壤。忽忽逾十年，抚今空念曩。

何日谢簪组，我为办屐两。携手共入山，五岳恣探裳。

胡为久居此，穷年困尘鞅。蛩音时自容，蛛丝婴彼网。

相对默无言，大有出尘想。
堂上有遗膻
王安国（宋代）

堂上有遗膻，堂下无聚蚁。但知嗜欲求，不必风雨至。

客方笑嗜嗜，贪得故无几。安知万类中，趋舍忘彼己。

天乎顾人寰，等是一时戏。受形巨细分，阽危后先尔。

浸淫蚍蜉生，穴柱从此始。庄生亦知言，信矣当弃智。
烽火
韩愈（唐代）

登高望烽火，谁谓塞尘飞。王城富且乐，曷不事光辉。

勿言日已暮，相见恐行稀。愿君熟念此，秉烛夜中归。

我歌宁自感，乃独泪沾衣。
东山营先人兆十咏 其五
夏良胜（明代）

云窦流泉吸不乾，挽将洗我恨应难。门前有束生何忝，囊里无应死更安。

神道千年留望柱，穹碑万口识休官。报恩莫罄身输国，拭泪含悲强一餐。
偈十二首
释文准（宋代）

高吟大笑意猖狂，潘阆骑驴出故乡。
惊起暮天沙上雁，海门斜去两三行。
古人道，不看经，
不念佛，看经念佛是何物。
自从识得转经人，龙藏圣贤都一拂。
句
宁瞻（宋代）

道高轩昊名犹晦，礼绝嵩衡位始尊。
题终南和甫提点筠溪
杨奂（金朝）

仙家静住西南溪，竹外须信无馀师。平生高节鬼亦畏，一点虚心人得知。

林深自有天地在，岁暮不受风霜欺。何时借我半窗月？万里黄尘双鬓丝。
奉和马时良元日早朝次韵 其一
韩日缵（明代）

□□□□□初消，正日祥风应早朝。曙色曈昽双□□，晨光缥缈五云遥。

繁珂接响趋丹禁，广乐清□□紫霄。放直缓从花底散，上林莺暖欲迁乔。
建德新墙诗
梅尧臣（宋代）

山廨不营堵，筠篁为密篱。
初年固可蔽，晏岁不能支。
已被巢蜂固，复为荒葛虆。
夏雨久枯脆，秋风遂倾敧。
鸡鹜恣穿逸，牛羊来践窥。
我议欲板筑，群走皆不怡。
首吏先进白，土疏不可为。
潦雨忽暴集，涧流如突驰。
我心赜其极，斯语其见欺。
用竹乃户率，破得缘而私。
冬敛葺西角，春调完北陲。
循环日有坏，烦扰无虚寺。
介决弗尔惑，遂饬辟其基。
榛莽一芟去，畚锸能悦随。
膏润非朽壤，峭削隐金鎚。
荏苒未踰月，屹如长云垂。
疏堑备水害，既圬复蓬茨。
岂唯御貛豹，亦以防狐狸。
且有内外隔，绝闻闾巷卑。
安然兹燕息，来者勿吾隳。
过皂口
杨万里（宋代）

赣石三百里，春流十八滩。
路从青壁绝，船到半江寒。
不是春光好，谁供客子看？
犹须一尊渌，并遣百忧宽。
建隆以来祀享太庙十六首
佚名（隋代）

肃肃清庙，奉祠来诣。
格思之灵，如在之祭。
克谨威度，载严容南。
降福孔皆，以克永世。
送程公明
李新（宋代）

莫倚行台怯酒醺，一杯父老送殷勤。
白云岭上虽无数，未敢持来玷使君。
开岁半月湖村梅开无余偶得五诗以烟湿落梅村
陆游（宋代）

昨日春已来，盎盎满江村；落梅亦多情，点点浮清樽。
语离聊一醉，不恨村酒浑。
人生共如此，已矣两忘言！
秋怀二首示陈李二省曹 其一
周紫芝（宋代）

客枕难禁夜，醨樽不解愁。秋声归草树，霜力到衣裘。

依约江南梦，留连海畔州。君休问新句，只有大刀头。
方遣三山学记仍寄径山文字笔砚稍宽梁秘阁忽送金钟千颗此吾乡名品也 其二
林希逸（宋代）

虽云莆荔胜闽中，诸品如今未改容。寄语宋香陈紫辈，还他先进是金钟。
枫桥
范成大（宋代）

朱门白壁枕弯流，桃李无言满屋头。
墙上浮图路傍堠，送人南北管离愁。
分韵送胡丈归建安
汪应辰（宋代）

先生高卧武夷巅，一旦趋朝岂偶然。
报国自期如皦日，归田曾不待来年。
怀铅共叹杨雄老，鞭马今输祖逖先。
册府风流久寥落，送行始复有诗篇。
江提仓生日二首 其一
李新（宋代）

青锁沈烟暝著沙，芙渠云帐晓吞霞。南金人物无双士，宫锦文章自一家。

赏过十分银汉月，采归千岁海桃花。蜀仙行劝长生酒，燕寝凝香碧雾斜。
读渊明诗
允禧（清代）

轻重若云殊，毫末形泰山。此身亦外物，穷达应齐观。

渊明瑰伟人，毕世空投闲。弹琴与饮酒，笑语杂长叹。

微辞契道妙，冥心何怨言。遗编照寰宇，把读怡心颜。

娟娟松柏林，惠风流其间。精金宁思锻，良玉非待镌。

眷怀世已远，知音古所难。
笑歌行
李白（唐代）

笑矣乎，笑矣乎。
君不见曲如钩，古人知尔封公侯。
君不见直如弦，古人知尔死道边。
张仪所以只掉三寸舌，苏秦所以不垦二顷田。
笑矣乎，笑矣乎。
君不见沧浪老人歌一曲，还道沧浪濯吾足。
平生不解谋此身，虚作离骚遣人读。
笑矣乎，笑矣乎。
赵有豫让楚屈平，卖身买得千年名。
巢由洗耳有何益，夷齐饿死终无成。
君爱身后名，我爱眼前酒。
饮酒眼前乐，虚名何处有。
男儿穷通当有时，曲腰向君君不知。
猛虎不看几上肉，洪炉不铸囊中锥。
笑矣乎，笑矣乎。
宁武子，朱买臣，叩角行歌背负薪。
今日逢君君不识，岂得不如佯狂人。
谢侯戢盦先生学愈赠环溪草堂诗集
祝廷华（清代）

觉罗王气久销沈，犹抱忠君爱国忱。手挽颓纲绵坠绪，力扶大雅振元音。

生来白也诗无敌，老去微之泪满襟。读罢明公草堂集，侧身天地感余心。
吁嗟篇一首
黄省曾（明代）

南不谈虎步客，西不语虬髯人。虬髯虎步笑紫宸，手移日月垂虬春。

曩时凉州日辔凌空行，长驱远驭来金城。金城有客怀故里，那堪阊阖喧钟声。

蟋蟀吟当秋，熠耀待宵游。时来苾刍辈，蝉笼亦得封公侯。

沧海转眼为桑田，渤澥顾得会九川。始皇误留指鹿子，秦庭皆为沐猴冠。

扶苏伏剑岂足惜，白驹过隙且尽欢。哀哀刳腹臣，胡不为宋普。

东里不羞傅东庑，姬郎雉经寸心苦。黑马青龙丧厥家，令人断肠雪涕歌吁嗟。
依韵答王源叔忆百花洲见寄
范仲淹（宋代）

芳洲名冠古南都，最惜尘埃一点无。
楼阁春深来海燕，池塘人静下仙凫。
花情柳意凭谁问，月彩波光岂易图。
汉上山公发新咏，许昌何必诧申湖。
水调歌头
程准（宋代）

船系钓台下，身寄碧云端。胸中千古风月，笔下助波澜。唤起羊千仙魄，来伴蝉冠清影，星阁倚阑干。上想中兴事，名节重于山。

濯沧浪，开玉鉴，照朱颜。平生多少英气，直欲斩楼兰。尽道诗书元帅，好作经纶上衮，勋业秉华丹。霄汉展鸾翼，雷雨震龙蟠。
早朝瞻望宫阙
王廷相（明代）

中天象纬巳斑斓，法鼓逶迤肃从官。旭日晴霞散馀彩，玉楼金阁近高寒。

未央云袅三珠树，太液风和九畹兰。何幸樗材将白发，皇家日日接鹓鸾。
泛东氿游张公洞
程之鵔（清代）

破曙凌苍烟，片帆东氿指。蒲苇散凫鹥，蓼蘋跳倏鲤。

五云擅荆南，罨画茶烟起。行行日卓午，循麓蜀山抵。

瓮牖丁山来，车载捣泥紫。湖汊取次到，舍舟岩壑里。

孤杖众同行，披莽临山趾。先从后洞窥，小口磬同拟。

延步几逡巡，冷风洞中起。鲫背闻滑油，窄不易容跬。

前洞旋复登，敞深一门启。琪林树蔽亏，层叠石磈礌。

雾气洞底横，一白浑疑水。瞪睇下层崖，玉柱排银齿。

跫然石燕飞，扑漉翻不已。石床辨模糊，石灶火熄矣。

石髓滴琤琤，天然乳结蕊。须臾迫日暮，亟欲回仙履。

尚有后客来，相待同徙倚。从来神仙窟，往往足至理。

豹变难窥全，管见讵测蠡。留取待芳春，恣游穷复始。
鹧鸪天 清明日为生圹播树橦
杨玉衔（清代）

又是清明第一天。落花时节绿阴村。农经种树须寒食，莫笑州阴报万千。

翻黑坏，点苍烟。未经移石与疏泉。东门树槚非吾望，拱木藏魂有赋传。
重赋鹭鸶
许浑（唐代）

何年去此地，南浦满凫雏。云汉知心远，林塘觉思孤。

低飞下晚树，独睡映新蒲。为尔多归兴，前年在五湖。
试陈瞻 其四
李之仪（宋代）

大患于吾为有身，纵横颠倒竟谁神。祗应静处天真在，且作斯须自在人。
挽梁元功谏议
曾几（宋代）

岂弟更三郡，题评冠一乡。
绳愆御史疏，补阙谏臣章。
直叹牙弦绝，明嗟魏鉴亡。
皇情应震悼，追贲盛龙光。
点绛唇 愁来
万树（清代）

天为清明，几番排当梨花雨。小楼风遽，麾散黄鹂语。

中酒心情，欲遣偏无句。愁来处，可堪人去，帆带吴天絮。
和崔侍郎送行诗韵
魏了翁（宋代）

轧轧度空明，怀人梦不成。
蜀天随处见，卮酒与谁倾。
多事鬓毛改，长途髀肉生。
随流浑未定，鼻息满舡鸣。
云溪杂咏
郭印（宋代）

寒潭深百尺，潜物晦其真。
雨施时为润，渊居每自珍。
飞腾应有道，变化岂无神。
直待功成日，驱云上紫宸。
次韵涧上丈人见寄
晁说之（宋代）

有怀南涧老，月冷梦魂赊。
烟闭金丹灶，云迷玉斧家。
高云嗟缥缈，醉墨喜倾斜。
明日秋风起，愁看菊蕊花。
喜雨
滕茂实（宋代）

旱暵雨沾渥，丰穰都不疑。商羊应屡舞，布谷强多知。

龙见宁非数，云行自有时。当年班夏令，曾得近丹墀。
又是和夜雨宿村舍
司马光（宋代）

积雨久未阕，岂徒行客忧。
夜闻屋中人，叹息悲田畴。
方春播殖时，种食皆外求。
鞭诃犯赤日，酷烈惭羸牛。
草秽竞禾长，从人借鉏耰。
晨薅载星起，日闇未能休。
岂无一时勤，所觊岁有秋。
今兹昏垫灾，大野成洪流。
直疑沧海溢，蚕栗浮陵丘。
昔时百丈原，泛泛皆挐舟。
乔木失端杪，饥鸟下无投。
黍稷沈黄泥，圭谷安可收。
嗟予乏技能，无以易糠麰。
贩鬻固所昧，敢诧市井游。
欲依盗贼群，丑不闲戈矛。
已载任天地，无益徒为愁。
一身无死所，况为妻儿谋。
之美爱物者，凄然涕沾裘。
一夫有不获，伊尹为深羞。
何当富斯民，比屋囷仓稠。
惜哉禄秩卑，此志终宜酬。
食兔诗
李兼（唐代）

弱质司明视，虚名直望舒。
轶群辞上蔡，能事到中书。
狡计空多窟，珍盘竟付厨。
独将毫末效，曾纪汗青馀。
卖花声 秋夜
曹贞吉（清代）

风紧纸窗鸣。秋气凄清。淡云笼月未分明。雨点疏如残夜漏，滴到三更。

无计破愁城。梦断魂惊。一天黄叶雁纵横。不待成霜霜满鬓，短发星星。
烟脂井
周密（宋代）

急奏留床下，君王醉未看。应嫌江表窄，不及井中宽。
题内府所藏唐人百马卷子
顾景星（明代）

开元厩马四十万，天宝从龙谁最健？夜偃火鼓延秋门，昼争豆莝感阳店。

万里桥头百存一，骑去东宫还几匹？当时刍秣尽凡才，急难何曾见腾逸。

此图蒲稍仅百马，毋乃乐坊教成者？细看不是临阵姿，可惜登床汗流赭。

黄衫奚官三五人，镂花玉带绣抹巾。羁前宝络坠金铎，覆以罗帕承锦茵。

可怜贼破西京后，此马全为承嗣有。鼓声应节反见妖，血碎桃花死犹吼。

图藏内府已千年，相传画手南唐前。画师有意惜奇骏，不遣驱驰供舞筵。

君看老骥还遭放，尽有骅骝气凋丧。苜蓿难逢大宛种，苁蓉屡湿边庭瘴。

俶傥何须四百蹄，壮观争多真画师。转思騕袅不世出，天子独乘何所之？
虞万州生日
魏了翁（宋代）

春风吹我游锦官，客眸饱作沧江观。
鹤飞自由白日静，山来不江平野宽。
主人闻客倒屣迎，案头点易朱未乾。
速呼朋俦俾接席，又遣儿女来拜前。
馆中列鼎食客众，堂后鸣钟聚指千。
客来辄留张坐饮，客醉复与开榻眠。
主人投閒六年久，禄廪不继胡能然。
问之主人笑不言，神情散朗心常閒。
向来曾於我乎贷，至今尚质黄金盘。
又闻吾兄市桥尉，假五十万青铜钱。
橐中似尔空亦屡，门外车马纷阗阗。
其间犹有不知者，误谓公子非儒酸。
谁知出分本无几，况复奉赐随分班。
知之不知于何恤，日用饮食於其閒。
西京相裔平通侯，轻财重义无敢先。
三年田家未云久，便怀富贵讥南山。
节侯有子韦少翁，亦以胆经世其传。
爵之附庸有何薄，经欲忍愧从夷蛮。
人於居约视所守，又以久近察所安。
近而不渝傥可勉，久而无怨良独难，
不须远求汉诸公，姑复近考今时贤。
虽云暂閒未尝约，一念长作膏火煎。
戚然不能以一日，宁复如君之六年。
泉无昼夜盖有本，潦有朝夕繄无源。
归来试与友朋道，言之孔易行维艰。
厥今人物眇然甚，天道岂不於君还。
友朋请书为君寿，更祝养素勤加餐。
题国清林氏海山精舍
林希逸（宋代）

白醉吟翁颇似痴，当仁一见却无疑。但寻来处知归处，莫把迷时待悟时。

风过更看云不尽，潮生长与月相随。海山此趣谁能会，也是禅关也是诗。
一舸
刘黻（宋代）

一舸泛漭沆，风涛正掀舞。
驾空赫鱼龙，沈浮未知所。
同舟一性命，俱父父母母。
倚门望儿归，天亦谅辛苦。
胡为托笑言，射影学溪弩。
雨后环波亭次韵四首 其三 次维得禽字韵
曾巩（宋代）

黄蜀葵开收宿雨，紫桑椹熟啭新禽。看花弄水非无事，犹胜纷纷别用心。
过界山馆
吕南公（宋代）

界山馆下平街路，行客无穷朝接暮。十年二十四回过，每觉人烟不如故。

初寻此地谒高士，廛里欢愉忘迫遽。固嫌饿子辱闾阎，乃有善人尸管库。

歌声酒气等閒满，鱼尾彘肩容易具。半无宾客味群书，盈耳只闻论富庶。

一来奔走绕淮汴，高士亦趋城市去。南蹄北辙不可留，虽有暂经难久住。

前冬适自故园出，忽见疮痍变其处。岂能糠秕保黄台，乃忍沟渠叠童孺。

官条既改驿亭破，儒者不存书屋蠹。萧然巷陌但荒埃，听说流亡不知数。

昨朝又自剑池返，遭值故人车马驻。相看问讯十年间，涕泪沾襟如水注。

当时饱腹今半殍，近岁朱颜多已腐。一杯虽举屡噫鸣，永夜不眠犹恟惧。

哀哉天运不易识，安得各齐金石固。凌晨复过高士门，回首荆榛带霜露。
长沙历冬无雪正月十日与客登卷云亭望西山始见一白莫夜复大作竹声萧然是日坐上分韵得云字
张栻（宋代）

冬温气苦盭，玄冥未书勋。薄雪殿馀腊，一夜收楚氛。

欢欣想农殿，润泽到蒿芹。我亦破晓出，唤客来卷云。

苍苍西山树，栖此万鹤群。爽气入病眼，幽怀惬前闻。

意到自举酒，语多祇论文。薄莫势未已，飞花复缤纷。

还将萧瑟声，一一付竹君。洗盏且更酌，清绝未酣醺。
劝农和孟大监韵
朱宗强（宋代）

祥开龙角应三农，小队旌旗猎猎风。
秧马趣行田陌外，樯乌飞猎橹声中。
穰翁预喜瓯窭满，馌妇毋忧杼轴空。
观稼西成今在望，贤侯此乐与民同。
舟泊庐陵玩月同兄汝载弟孺白分赋 其二
苏升（明代）

暑气销清夜，逢村即泊舟。孤云归岭散，新月入江流。

酒以亲知合，诗因官事休。自今惟种秫，何日始重游。
赵从之诗来次韵寄之
周孚（宋代）

论高不蘧蒢，语妙无摘裂。堂堂正始流，渠可补此缺。

斯文久不见，老意今始惬。摩挲斲轮具，两手付已决。

吾闻古志士，立操凛冰雪。方其自树立，政复谁识别。

书成付后世，岂为儿辈设。浮云虽晻郁，孤月终皎洁。

此言如苦荼，乞子甘齿颊。
暮行河堤上
韩愈（唐代）

暮行河堤上，四顾不见人。
衰草际黄云，感叹愁我神。
夜归孤舟卧，展转空及晨。
谋计竟何就，嗟嗟世与身。
寄龚十三
朱槔（宋代）

支颐独揖北窗风，怪事从今咄咄空。
简策不知春色晚，山川浑落战尘中。
花瓢茵席三生净，草入池塘一句工。
想见楚龚怀我处，扁舟遨荡夕阳红。
孤儿行
刘基（明代）

蓬头皲足谁家儿，满面尘埃双泪垂。
爷娘弃我不待老，骨肉无人但兄嫂。
两身一气不相知，陌路茫茫向谁道。
清晨采薪日入归，残羹冷饭难充饥。
欲言问兄兄不顾，嫂是他人更奚诉。
人生一世为弟兄，同根自合同枯荣。
爷娘在日曾眷恋，愿兄回看死人面。
此诗亦有感于文宗兄弟之间而作。
和竖伯梅六题一孤芳二山间三雪中四水边五月
胡寅（宋代）

清溪练练影全呈，绝胜斜梢出竹横。
便是霓裳临晓镜，搔头初插示行行。
题芭蕉小竹图
吴灏（清代）

池塘悄寂春芳歇，姹紫嫣红睡不醒。惟爱芭蕉与小竹，经冬历夏总青青。
成都罗城北门石记
佚名（唐代）

五五复五五，五五逾重数。浮世若浮云，金石一如故。

与君相见时，杳杳非今土。
菘圃
丰翔（宋代）

林塘草村接江干，一日三回涉圃看。
柴户反关生事了，晚菘种尽雨漫漫。
分题得螺川送郡侯高志道秩满赴京
周巽（元代）

金螺出晴川，日照波光动。物微秀所钟，名与川增重。

五马日边秀，川灵应效贡。纷如浦珠还，骊龙争戏弄。

咫尺涌波涛，长风一吹送。永怀朝宗心，秀献河清颂。
水调歌头·怪事广寒殿
刘克庄（宋代）

怪事广寒殿，此夕不开关。林间乌鹊贺，暂得一枝安。只在浮云乌处，谁驾长风挟取，明镜忽飞还。玉兔呼不应，难觅臼中丹。

酒行乌，歌听彻，笛吹残。嫦娥老去孤另，离别匹如闲。待得银盘擎出，只怕玉峰醉倒，衰病不禁寒。卿去我欲睡，孤负此湖山。
又戏题下岩
黄庭坚（宋代）

往往携家来托宿，裙襦参错佛衣巾。
未嫌满院油头臭，蹋破苔钱最恼人。
大梦谁先觉
罗贯中（明代）

大梦谁先觉？平生我自知。
草堂春睡足，窗外日迟迟。
梦游仙（袓）
张鎡（宋代）

骖鸾侣，娇小怯云期。柳戏花游能几日，顿抛尘幻学希夷。清梦到瑶池。

霞袂稳，那顾缕金衣。自与长生分姓谱，恰逢长老铸丹时。此意有谁知。